Hans Christian Schmidt (V), 2010-05-20:
Allerførst vil jeg sige tak for en række gode indlæg om redegørelsen om kollektiv trafik.
Det er jo tydeligt, at vi i hvert fald er enige om én ting, nemlig at der skal flere passagerer i den kollektive trafik, for flere passagerer i den kollektive trafik er jo vigtigt både af hensyn til miljøet og af hensyn til at nedbringe trængsel på vejene.
Derfor synes jeg også, det er glædeligt, at næsten hele Folketinget står bag aftalen om en grøn transportpolitik, og med aftalen har vi sat en ambitiøs målsætning om, at størstedelen af væksten i fremtidens trafik skal komme fra den kollektive trafik.
Faktisk er det sådan, at vi i alt har indgået aftaler om forbedring af den kollektive trafik for næsten 60 mia. kr.
Jeg har jo lyttet lidt til de ting, der er blevet sagt under behandlingen, og jeg må sige, at kreativiteten er stor, men jeg vil altså meget opfordre til – jeg hørte også Venstres ordfører bruge udtrykket – at man bruger guleroden i stedet for.
Det er altså ved motivation, man skal frem.
I det hele taget vil jeg sige, at jeg synes, det var nogle gode indlæg, men jeg kan godt høre, om man ligesom går ind for den her lidt mere frivillige tankegang, den tankegang, hvor man motiverer frem for at straffe, og der, hvor jeg jo typisk kunne genfinde de taler, var i talerne fra Venstres, Konservatives og Dansk Folkepartis ordførere, og jeg ville bare godt have, at det kunne brede sig lidt mere, for jeg tror, det er den måde, vi skal gøre det på.
Når vi investerer i at udbygge infrastrukturen, genopretter jernbaner, udskifter hele signalsystemet og bruger 1 mia. kr. på busfremkommelighed, handler det jo alt sammen om at skabe kvalitet i den kollektive trafik.
Regeringen har med andre ord det udgangspunkt, at bilisterne kun kommer over i bus, tog og metro, hvis det er et attraktivt alternativ.
Og den kollektive trafik skal være hurtig og pålidelig.
Realiteten er jo, at lavere takster stort set kun gavner de kunder, som allerede benytter den kollektive trafik, og så tilskynder det f.eks. cyklister til at lade cyklen stå.
Men Teknologirådet – og jeg vil bare gøre opmærksom på deres rapport – har jo beregnet, at gjorde man al kollektiv trafik gratis, ville der være et hul i kassen på 6 mia. kr., men biltrafikken ville kun blive reduceret med 3-4 pct.
Så regeringen ønsker i stedet at investere os til flere passagerer, så der skabes en positiv spiral for den kollektive trafik.
Men det er jo ikke tilstrækkeligt at investere en masse penge, hvis vi skal leve op til målet for en grøn transportpolitik.
Kunderne har jo også krav på at opleve en god og sammenhængende kollektiv trafik, og derfor har vi også rettet fokus mod organiseringen af den kollektive trafik.
Transportministeriet er i øjeblikket i gang med at udarbejde et oplæg om jernbanens fremtid, og vi er også ved at se på, om der er behov for at ændre på lov om trafikselskaber.
Jeg er klar til at tage initiativer til en ændring af loven, hvis det skulle vise sig at være nødvendigt – dem, der skal til.
Hvis den kollektive trafik skal tiltrække flere passagerer og beholde de nuværende, skal kunden opleve den kollektive trafik som et sammenhængende og koordineret tilbud.
Det er afgørende, at de forskellige aktører understøtter hinanden i det, og det ser vi en række eksempler på ikke er tilfældet, og der ligger derfor fortsat en del udfordringer foran os, hvis vi skal opfylde målet for en grøn transportpolitik, og det skal vi.
Jeg vil sige, at der jo ikke har været nogen deciderede spørgsmål til mig under selve redegørelsen, men jeg har forstået, at man gerne vil fortsætte den debat, som der er lagt op til ved det forlig, vi har indgået, og der vil jeg da bare sige, at det synes jeg vi skal fortsætte med og løbende holde de møder, hvor vi evaluerer de ting, som kommer op undervejs.
Der er jo bl.a. aftalt et forløb for, hvordan vi evaluerer puljer osv., og det synes jeg vi skal fastholde.
Men jeg siger altså tak for debatten og synes, at det har været inspirerende, og jeg håber også, den gode vilje vil fortsætte efter det her.